Ontvoerde baba tydens dwelmklopjag opgespoor | Maroela Media
Gedagte vir die dag: Nuwe paaie
Ontvoerde baba tydens dwelmklopjag opgespoor
'n Twee maande oue baba wat in Januarie tydens 'n kaping ontvoer is, is Vrydag by 'n vrou in Brakpan opgespoor met 14 pakkies methcathinone (cat) in die baba se doek.
"Die polisie het 'n klopjag op die vrou se huis uitgevoer ná 'n wenk ontvang is," het hoofsupt Wilfred Kgasago, woordvoerder van die Ekurhuleni metropolisie, gesê. Die dwelmmiddels het 'n geraamde straatwaarde van R1 400.
"Die 23-jarige vrou het aan die polisie gesê sy het die baba by 'n vriend gekry. Die man het aangevoer hy het in Januarie 'n motor gekaap en toe besef daar is 'n baba in die motor. Hy wou van die baba ontslae raak en het die baba vir die vrou gegee."
Kgasago het gesê die polisie kon bevestig dat 'n saak in Januarie in Springs aanhangig gemaak is nadat 'n motor met 'n baba daarin gekaap is. "Die polisie is besig om die familie te kontak."
Die vrou is in hegtenis geneem en sal na verwagting Dinsdag in die landdroshof in Brakpan verskyn. -SAPA